钦定古今图书集成/明伦汇编/官常典/第061卷 > 河间惠王政
## 钦定古今图书集成/明伦汇编/官常典/第061卷 > 河间惠王政

按《后汉书河间孝王传》：“孝王开立四十二年薨，子惠
王政嗣。政傲狠不奉法宪，顺帝以侍御史吴郡沈景
有彊能称，故擢为河间相。景到国谒王，王不正服，箕
踞殿上，侍郎赞拜，景峙不为礼，问王所在，虎贲曰：‘是
非王邪’？景曰：‘王不服，常人何别？今相谒王，岂谒无礼
者邪’？王惭而更服，景然后拜。出住宫门外，请王傅责”
之曰：“前发京师，陛下见受诏，以王不恭，使相检督。诸
君空受爵禄，而无训导之义。”因奏《治罪诏书》让政而
诘责傅。景因捕诸奸人，上案其罪，杀戮尤恶者数十
人，出冤狱百馀人。政遂为改节，悔过自修。阳嘉元年，
封政弟十三人皆为亭侯。政立十年薨，子贞王建嗣。
建立十年薨，子安王利嗣。利立二十八年薨，子陔嗣。
陔立四十一年，魏受禅，以为“崇德侯。”